知止歗傲軒
作者：呂本中
朝代：宋

paragraphs: 貪夫九鼎猶不足，淵明一軒長有餘。
人生趨向等天壤，鴟嚇腐鼠猜鵷雛。
中郎妙處世不識，風期自與常人殊。
開軒便有千載韻，友葛天氏無懷徒。
坐看松菊換時節，兔葵桃樹紛榮枯。
五年却走各南北，千里懷想空煩紆。
雙魚沈浮久不至，三径寂寞今何如。
文章潦倒付丘壑，疾病蹭蹬思江湖。
何時共坐北風裏，煩君小摘園中蔬。